**A szakdolgozat tartalmi követelményei**

**A szakdolgozat ajánlott tagolása**

*Címoldal*

A cím: Legyen rövid, érthető és a tartalmat jól kifejező.

*Nyilatkozat*

„A TVSZ előírja, hogy a hallgatónak nyilatkoznia kell arról, hogy a DEA-ba feltöltött és a papíralapon és/vagy CD-n leadott diplomamunka mindenben megegyezik. Ehhez a kari honlapon (btk.unideb.hu - Nyomtatványok, űrlapok menüpont alatt) megtalálható Nyilatkozatot frissítettük, a plágium elleni nyilatkozatot kiegészítve az egyezőségről szóló résszel. Ez a Nyilatkozat a diplomamunka része,a papíralapú és/vagy CD példányban valamint a feltöltött példányban is szerepelnie kell a címlap után.” Forrás: BTK TO

*Tartalomjegyzék*

A tartalomjegyzéket a decimális számrendszerben kell közölni. A tartalomjegyzékben a Bevezetés, az Irodalomjegyzék és a Mellékletek nem számozandók.

*Bevezetés*

Körülhatárolja a témát, annak elméleti és gyakorlati jelentőségét vázolja.

*1. Témafelvetés*

Indokolja a saját vizsgálatokat és célkitűzéseket.

*2.Szakirodalmi áttekintés*

A témával szorosan összefüggő szakirodalmat dolgoz fel. Az irodalomban ismertetett eredményeket rendszerezni, kritikailag elemezni kell. Hivatkozás nélkül csak saját gondolatok szerepeljenek!

*3.A kutatás bemutatása*

*3.1. Anyag és módszer:*

A mintavétel módját, a kísérlet, illetve vizsgálat körülményeit, a felhasznált módszereket (pl. kérdőívek, sztenderd vizsgálatok), az adatelemzést megelőző tapasztalatokat kell leírni.

*3.2. Eredmények és azok értékelése:*

E fejezet a vizsgálatok és az elemzések eredményeit tartalmazza. Az eredményeket célszerű táblázatokban összefoglalni, ábrákkal szemléltetni. Fontos, hogy a szakdolgozó az eredményeit pontosan és áttekinthetően rögzítse és magyarázza.

*3.3. Következtetések és javaslatok:*

Ebben a fejezetben kell ismertetni az eredményekből levont legfontosabb következtetéseket, és javaslatot tenni azok gyakorlati alkalmazására, illetve továbbfejlesztésére.

*4. Összefoglalás:*

Az összefoglalásban röviden ismertetni kell, hogy milyen körülmények között folytak a vizsgálatok, és milyen kérdésekre terjedtek ki. Ismertetni kell a fontosabb eredményeket, megállapításokat és a levont következtetéseket. Bátran és egyértelműen közölni kell, hogy mely célkitűzést és miért nem sikerült megvalósítani. (Megfelelő indoklás mellett ez nem csökkenti a munka értékét!) Törekedni kell a tömör és világos megfogalmazásra.

*5. Irodalomjegyzék*

Az „Irodalomjegyzék” összeállítása legyen pontos és gondos, akkor, és csak akkor jelenjen meg egy szakirodalom az irodalomjegyzékben, ha a szövegben hivatkozott rá a szakdolgozó. A hivatkozott szakirodalmakat, az első szerzők nevének abc sorrendjében kell feltüntetni, sorszámozás nélkül. A szerzők tudományos címét (Prof., Dr., Habil.) nem kell feltüntetni.

*6. Mellékletek:* Ide kerülnek azok a nagyobb méretű táblázatok, ábrák, amelyek szövegközi elhelyezése gondot okozott volna. Ide helyezhetők el a kérdőíves felmérés alapjául szolgáló dokumentumok.